Kanadalainen muslimisaarnaaja Bilal Philips puhui lauantaina Vantaalla suomalaisille muslimeille ja piti tätä ennen tiedotustilaisuuden medialle.

Suomessa vieraileva muslimisaarnaaja Bilal Philips kiistää väitteet terrorismikytköksistä ja muslimien radikalisoinnista. Philipsin mukaan Suomen muslimien tulee tuntea uskonsa, noudattaa suomalaista lainsäädäntöä ja olla hyödyksi yhteiskunnalle. Syyriaan ei Philipsin mukaan kannata lähteä taistelemaan.

Kanadalainen muslimisaarnaaja Bilal Philips puhui lauantaina Vantaalla suomalaisille muslimeille ja piti tätä ennen tiedotustilaisuuden medialle. Bilalin opetuksista nousi kohu jo ennen kuin mies saapui Suomeen, sillä hänellä väitetään olevan yhteyksiä terroristijärjestöihin. Saarnamies kiistää terrorismikytkökset ja sanoo, ettei hän pyri radikalisoimaan muslimeja. Päinvastoin Philips sanoo haluavansa opettaa muslimeille aitoa islamia, johon terrorismi ei kuulu.

– Esimerkiksi itsemurhaiskut eivät kuulu islamiin, mutta niitä tapahtuu, koska ihmiset eivät tunne uskontoaan kunnolla. Ääriainekset hyödyntävät tätä tietämättömyyttä.

– Islam on keskitien polku, jota kulkiessa tulee välttää ääriaineksia oikealla ja vasemmalla, Philips sanoo.

Hänen mukaansa ei-islamilaisessa maassa asuvien muslimien on tärkeätä tietää, mitä islam heiltä odottaa, mutta samalla on noudatettava kyseisen maan lakeja. Philipsin mukaan Suomen muslimeilla on velvollisuus osallistua yhteiskunnan kehittämiseen.

– Ei ole oikein loisia ja käyttää hyväksi valtiollista järjestelmää, jossa ihmiselle annetaan rahaa vaikka hän ei käy töissä. Se on toki houkuttelevaa niille, jotka haluavat helpon elämän, mutta se ei ole islamilainen tapa. Islam kieltää kerjäämisen.

– Vaikka monet ovat tulleet tänne pakolaisina, rohkaisen kaikkia kouluttautumaan, hyödyntämään yhteiskunnan tarjoamia mahdollisuuksia ja antamaan sitten takaisin yhteiskunnalle. Pyrkikää tilanteeseen, jossa suomalaiset ovat tyytyväisiä siihen, että heidän yhteiskunnassaan on muslimeja.

Syyriasta kannattaa pysyä poissa

Bilal Philipsin mukaan muslimien tulisi saada äänensä paremmin kuuluviin mediassa, jotta väärinkäsityksiltä vältyttäisiin. Islamin pelon hälventäminen on selvästi saarnamiehelle sydämen asia.

– Muslimien tulisi näyttää muille ihmisille mitä islam käytännössä on. Toiminnan pitäisi olla avointa, ihmisiä pitäisi kutsua tilaisuuksiin ja moskeijoihin.

Suomessa islam on ollut tapetilla muun muassa siksi, että täältä on lähdetty taistelemaan Syyrian sisällissotaan.

– Viestini on, ettei sinne kannata täältä lähteä. Siellä ei tiedä minkä keskelle joutuu. Parempi pysyä poissa ja auttaa esimerkiksi pakolaisleireillä olevia ihmisiä.

"En kierrä saarnaamassa homoseksuaalien surmaamisesta"

Yhdysvallat, Australia, Iso-Britannia ja Saksa ovat kaikki kieltäneet muslimisaarnajalta maahanpääsyn. Syinä pidetään terroristikytköksiä ja jyrkkiä puheita naisten asemasta ja seksuaalivähemmistöistä. Saksassa Philipsin kerrotaan kannattaneen kuolemantuomiota homoille.

– Kerroin luennolla, että tällainen asia on islamin rikoslaissa, sharia-laissa. Ja niissä maissa, joissa tätä lakia noudatetaan. Mutta ei se ole asia, jota pitäisi soveltaa Suomessa, Saksassa tai Isossa-Britannissa. Asia käsiteltiin oikeudessa ja voin taas mennä Saksaan, Philips puolustautuu.

– En kierrä saarnaamassa homoseksuaalien surmaamisesta, hän lisää.

Perussuomalaisten kansanedustajat halusivat estää miehen tulon Suomeen, jotta hän ei vaikuttaisi Suomen muslimiyhteisöön. Mies pääsi kuitenkin maahan ilman vaikeuksia. Maahantulokiellot harmittavat, mutta eivät varsinaisesti haittaa, sillä mies opettaa islamia internetin kautta sanojensa mukaan yli 150 000 ihmiselle.

– Jos ihmiset eivät tunne uskontoaan, he ovat alttiita ääriaineksille. Minun ja kaltaisteni maahantulon estäminen siis käytännössä lisää terrorismin uhkaa, Philips päättelee.